Fforwm Economaidd y Byd

Sefydliad anllywodraethol rhyngwladol yw Fforwm Economaidd y Byd sydd yn cynnal cyfarfod blynyddol, fel arfer yn Davos, cyrchfan iechyd a sgïo yng Nghanton y Grisons, y Swistir, ym mis Ionawr. Yno bydd nifer o wleidyddion, pobl fusnes, llunwyr polisi, academyddion,  undebwyr llafur, dyngarwyr, a phenaethiaid sefydliadau anllywodraethol blaena'r byd yn ymgynnull i drafod materion rhyngwladol, yn bennaf masnach ryngwladol a datblygu economaidd ond hefyd pynciau gwleidyddol a chymdeithasol. Lleolir pencadlys yr WEF ei hun yn Cologny, Canton Genefa.

Ym 1971 trefnwyd cynhadledd i bobl fusnes Ewropeaidd, a oedd yn bwriadu cystadlu â chwmnïau Americanaidd, gan Klaus Schwab, athro ym Mhrifysgol Genefa. Yn sgil llwyddiant y gynhadledd, sefydlodd Schwab y Fforwm Rheolaeth Ewropeaidd er mwyn hyrwyddo cyfarfodydd economaidd blynyddol yn Davos, cyrchfan fynyddig a ddewiswyd er preifatrwydd. Yn ddiweddarach ychwanegwyd materion gwleidyddol a chymdeithasol at agenda'r fforwm, ac ym 1976 gwahoddwyd i gynrychiolwyr o'r mil o gwmnïau mwyaf y byd fynychu'r cyfarfodydd blynyddol.

Mabwysiadwyd yr enw Fforwm Economaidd y Byd ym 1987 i gwmpasu'r holl faterion rhyngwladol a drafodwyd yn ystod y cynadleddau, gan gynnwys tlodi, yr amgylchedd, a rhyfel. Un o lwyddiannau'r WEF oedd y cytundeb anymosod a arwyddwyd gan Andreas Papandreou, Prif Weinidog Groeg, a Turgut Özal, Prif Weinidog Twrci, yn Davos ym 1988 er mwyn lleihau'r tensiynau rhwng y ddwy wlad. Yn Davos hefyd bu'r cyfarfod cyntaf rhwng gweinidogion o lywodraethau Gogledd Corea a De Corea ym 1989, y cyfarfod cyntaf rhwng Nelson Mandela, Llywydd yr ANC, ac F. W. de Klerk, Arlywydd De Affrica, ym 1992, a'r sesiwn i ddrafftio Cytundeb Gaza–Jericho ac felly sefydlu Awdurdod Cenedlaethol Palesteina ym 1994.

Yn niwedd y 1990au daeth yr WEF yn elyn i'r mudiad gwrth-globaleiddio, a chyhuddwyd y fforwm o ddifreinio gwledydd datblygol drwy hyrwyddo cyfalafiaeth a neo-ryddfrydiaeth fyd-eang. Gwrthwynebwyd yr WEF hefyd fel clwb yr elît, a bathwyd y term difrïol "Dyn Davos" gan y gwyddonydd gwleidyddol Samuel P. Huntington. Yn sgil protestiadau mawr yn erbyn yr WEF yn 2003, cyflwynwyd Fforwm Agored Davos i'w gynnal ar y cyd â'r brif gynhadledd, a gwahoddwyd mwy o sefydliadau anllywodraethol a gwledydd datblygol i Davos.

Yn ogystal â'r gynhadledd flynyddol yn Davos, mae'r WEF yn gweithio fel melin drafod ac yn lobïo dros ei argymhellion polisi. Lansiwyd sawl ymgyrch byd-eang gan yr WEF, gan gynnwys y Fenter Iechyd Byd-eang yn 2002 a chynllun yr Ailosodiad Mawr yn 2020. Cyhoeddwyd nifer o adroddiadau ymchwil gan yr WEF.

 Cyfeiriadau 

Categori:Cynadleddau
Categori:Melinau trafod
Categori:Sefydliadau 1971
Categori:Sefydliadau anllywodraethol
Categori:Sefydliadau'r Swistir